ХьэщIэщхэр зэпэубыдауэ щымытын папщIэ
КIуэкIуэ Казбек иригъэкIуэкIащ «инвестицэ сыхьэт» зэIущIэр. Абы ирагъэблэгъат хьэщIэщхэр гъэлэжьэным зи мылъку хэзылъхэну хуей инвесторхэр.
КIуэкIуэ Казбек къыхигъэщащ республикэм хьэщIэщхэр нэхъыбэу щыгъэлэжьэным теухуа Iуэхухэр икъукIэ зи чэзууэ зэрыщытыр, сыту жыпIэмэ щIыналъэм зыщызыплъыхьыну къакIуэхэм я бжыгъэм кIуэ пэтми хохъуэ икIи иджы щыщIэдзауэ хьэщIэщхэр зэпэубыда зэрыхъур нэрылъагъущ.
Къэрал кIуэцI туризмэм щIэупщIэ нэхъыбэ зэриIэр и фIыгъэщ Урысейм и унафэщIхэм а Iуэхум хуащI гулъытэм зэрыхэхъуам, УФ-м зыплъыхьакIуэ къыщызыкIухьхэм къэралым субсидиехэр зэрахухихым, «Туризмэмрэ хьэщIэ егъэблэгъэным епха Iуэхухэмрэ» лъэпкъ проектыр гъэзэщIэн зэрыщIадзам.
КъБР-м Курортхэмрэ туризмэмкIэ и министерствэм къызэритамкIэ, мы гъэм и япэ илъэс ныкъуэм республикэм турист мин 520-рэ къыхуеблэгъащ, ар 2019 гъэм и апхуэдэ пIалъэм, узыфэ зэрыцIалэр къежьэным ипэкIэ, зэрыщыта бжыгъэм нэхърэ процент 43,6-кIэ нэхъыбэщ. ЗэрагугъэмкIэ, илъэсым и кIэ пщIондэ туристхэм я бжыгъэр мелуаным нэблэгъэнущ. Зыхэхъуар бгылъэ щIыпIэхэм щыIэ зыгъэпсэхупIэхэм дахьэххэм я закъуэкъым, атIэ Налшык и санаторэ-курорт IуэхущIапIэхэм къакIуэхэм я бжыгъэри нэхъыбэ хъуащ.
«Инвестицэ сыхьэтым» щытепсэлъыхьащ къыхалъхьа проектхэр гъэзэщIа зэрыхъуну щIыкIэхэм.
Япэ инвестицэ проектыр теухуат Туристым и унэу щытар, ЩоджэнцIыкIумрэ Лермонтовымрэ я цIэхэр зезыхьэ уэрамхэм я зэхэкIыпIэм деж хуэзэр, хьэрычэтыщIэм, хьэщIэщхэр гъэлэжьэным хэт дунейпсо компаниер гъусэ ищIу, иджырей комплекс къызэригъэпэщыным. Унэр щаухуэм иIа теплъэр яхъумэнущ икIи инвесторым и мурадщ абдеж цIыхуи 120-рэ зэуэ зыщIэхуэну хьэщIэщ илъэситIым къриубыдэу къыщызэIуихыну.
ЕтIуанэ хьэщIэщ комплексыр щащIынущ Налшык Лениным и цIэр зезыхьэ и проспектым икIи ар 2022 гъэм лажьэу яутIыпщыну я мурадщ. Проектыр екIуу хэувэнущ Налшык и проспектым и архитектурэм, абы щIыпIэм щыщ сурэтыщIхэмрэ цIыху IэпщIэлъапщIэхэмрэ я IэдакъэщIэкIхэм я выставкэхэри щрагъэкIуэкIыу щытынущ.
Ещанэу къыхалъхьа проектыр «Маяк» зыгъэпсэхупIэр зи лъабжьэу щытыну санаторэ-зыгъэпсэхупIэ комплексырщ. Абы къыщызэIуахыну я мурадщ сабийхэм я узыншагъэр щызэфIагъэувэж центр. Унэр зэуэ ныбжьыщIи 100-м Iуэхутхьэбзэ щыхуащIэфыным теухуауэ щытынущ, абы къыдэкIуэу, хуей хъумэ, сымаджэхэм я Iыхьлыхэри здэщыIэнухэри хэтынущ.
«Мы проект псоми инфраструктурэ, административнэ дэIэпыкъуныгъэхэр ягъуэтынущ, ахэр гъэзэщIэныр туризмэм а и унэтIыгъэхэм зегъэужьынымкIэ мыхьэнэшхуэ яIэщи. АдэкIи гулъытэ хэха хуэтщIу дыхэплъэнущ къыхалъхьэ инвестицэ проект псоми», — жиIащ республикэм и Iэтащхьэм. «Инвестицэ сыхьэт» зэIущIэр щызэхуищIыжым КIуэкIуэ Казбек Правительствэм пщэрылъ щищIащ инвесторхэм зи гугъу ящIа проектхэр гъэзэщIэным зыхуэгъэхьэзырыным епха Iуэху псори зэфIагъэхьэну. Апхуэдэ лэжьыгъэ иригъэкIуэкIыну муниципалитетми къалэн щищIащ.
КъБР-м и Iэтащхьэмрэ Пр24авительствэмрэ я пресс-IуэхущIапIэ.
